Is-Segretarju Ġenerali tal-Union Ħaddiema Magħqudin Josef Vella qal li l-Unions qegħdin hemm biex jipproteġu lill-ħaddiema u għalkemm huma dejjem lesti biex jiddiskutu, mhumiex se jkunu skavi ta’ ħadd. Dan qalu waqt konferenza fl-okkazzjoni ta’ Jum il-Ħaddiem. Huwa qal li fl-aħħar xhur iltaqgħu ma diversi sitwazzjonijiet ta’ ħaddiema li għalkemm ma jitqisux bħala prekarji, huwa xorta jikkunsidrhom bħala diffiċli partikolarment għal familji tagħhom. Is-Sur Vella semma il-ħaddiema li kienu jaħdmu mal-Arriva u qal li l-UHM se titlob rikonoxximent uffiċjali mill-kumpanija biex titkellem f’isem dawn il-ħaddiema. Tkellem dwar problemi fis-settur tas-saħħa u qal li l-ġimgħa l-oħra laħqu ftehim mal-Gvern iżda fl-istess ħin staqsa għalfejn il-UĦM kellha terġa tiddiskuti dak li ddiskutiet u laħqet ftehim dwaru is-sena li għaddiet. Dwar il-kunċett tal-Jobs plus, is-Sur Vella appella lil Gvern biex jalloka l-budget biex il-pjani li iżidu ix-xogħol ikunu jistgħu jitwettqu. Is-Sur Vella tkellem ukoll fuq il-problemi tal-pensjonijiet fil-futur u appella biex anke hawnhekk jittieħdu l-passi biex ikunu zgurati l-pensjonijiet fil-ġejjieni.